РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/26-15

26. јануар 2015. године

Б е о г р а д

ЗАПИСНИК

38. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 26. ЈАНУАРА 2015. ГОДИНЕ

Седница је почела у 11,05 часова.

Седницом је председавао Верољуб Арсић, председник Одбора.

 Седници су присуствовали чланови Одбора: Душица Николић, Милош Тошанић, Оливера Пешић, Дејан Раденковић, Иван Јовановић, Момо Чолаковић и Жика Гојковић.

 Седници су присуствовали заменици чланова Одбора: Зоран Бојанић, заменик Николе Јоловића и Горан Ковачевић, заменик члана Одбора коме је престао мандат народног посланика.

 Драгољуб Зиндовић, члан Одбора, приступио је седници у току разматрања пете тачке дневног реда.

 Мирјана Марјановић, заменик Душице Николић, приступила је седници у току расправе по петој тачки дневног реда. По приступању заменика седници, Душица Николић је напустила салу у којој се одржавала седница.

 Седници нису присуствовали чланови Одбора: Радмило Костић, Никола Јоловић, др Милорад Мијатовић, Војислав Вујић, Ђорђе Стојшић и Золтан Пек.

 На позив председника, седници су присуствовали и: Радослав Сретеновић, председник Савета Државне ревизорске институције, Владимир Вучковић, члан Фискалног савета, Мирјана Марковић, секретар Државне ревизорске институције, Златиборка Андрејић, секретар Фискалног савета и Јасмина Вратоњић, начелник Службе за финансије и рачуноводство у Државној ревизорској институцији.

 На предлог председника, Одбор је већином гласова утврдио следећи

Д н е в н и р е д

- Усвајање записника 37. седнице Одбора -

1. Разматрање Предлога финансијског плана Фискалног савета за 2014. годину који је усаглашен са Предлогом закона о изменама и допунама Закона о буџету Републике Србије за 2014. годину и Министарством финансија (број 400-3817/14 од 23. октобра 2014. године);

2. Разматрање Предлога финансијског плана Фискалног савета за 2015. годину, са пројекцијама за 2016. и 2017. годину са Нацртом кадровског плана Фискалног савета за 2015. годину (број 400-4664/14 од 22. децембра 2014. године);

 3. Разматрање Предлога одлуке о изменама и допунама Одлуке о финансијском плану Државне ревизорске институције за 2014. годину (број 400-3764/14 од 20. октобра 2014. године);

4. Разматрање Предлога одлуке о финансијском плану Државне ревизорске институције за 2015. годину, са пројекцијама за 2016. и 2017. годину (број 400-4426/14 од 8. децембра 2014. године);

 5. Представљање налаза из Извештаја о ревизијама које је Државна ревизорска институција спровела током 2014. године (11 број 400-4779/14 од 26. децембра 2014. године);

 6. Образовање Пододбора за разматрање извештаја о обављеним ревизијама Државне ревизорске институције.

\*\*\*

 Пре преласка на рад по утврђеном дневном реду, Одбор је већином гласова, без примедаба, усвојио записник 37. седнице Одбора.

 Одбор је већином гласова прихватио предлог председника Одбора да се обави заједничко разматрање прве и друге тачке дневног реда, као итреће и четврте, имајући у виду да се ради о предлозима аката чији предлагачи су Фискални савет, односно Државна ревизорска институција.

\*\*\*

 **Прва и друга тачка дневног реда:** Разматрање Предлога финансијског плана Фискалног савета за 2014. годину који је усаглашен са Предлогом закона о изменама и допунама Закона о буџету Републике Србије за 2014. годину и Министарством финансија и Разматрање Предлога финансијског плана Фискалног савета за 2015. годину, са пројекцијама за 2016. и 2017. годину и Нацртом кадровског плана Фискалног савета за 2015. годину

 Владимир Вучковић, члан Фискалног савета, упознао је чланове и заменике чланова Одбора са предложеним изменама Финансијског плана Фискалног савета за 2014. годину и Предлогом финансијског плана за 2015. годину. Предложеним изменама Фискални савет врши усаглашавање Финансијког плана за 2014. годину са Предлогом закона о изменама и допунама Закона о буџету Републике Србије за 2014. годину и Министарством финансија, док се предложеним финансијским планом за 2015. годину планирају средства за рад Фискалног савета у укупном износу од 30.583.000 динара, што је усаглашено са Предлогом закона о буџету Републике Србије за 2015. годину и Министарством финансија.

 По овим тачкама дневног реда није било дискусије.

 На предлог председника, Одбор је једногласно дао сагласност на Предлог измена Финансијског плана Фискалног савета за 2014. годину, број 401-00-21/2014-03 од 22. октобра 2014. године.

 На предлог председника, Одбор је већином гласова дао сагласност на Предлог финансијског плана Фискалног савета за 2015. годину, са пројекцијама за 2016. и 2017. годину, број 401-00-24/2014-03 од 17. децембра 2014. године.

 **Трећа и четврта тачка дневног реда:** Разматрање Предлога одлуке о изменама и допунама Одлуке о финансијском плану Државне ревизорске институције за 2014. годину и Разматрање Предлога одлуке о финансијском плану Државне ревизорске институције за 2015. годину, са пројекцијама за 2016. и 2017. годину

 Радослав Сретеновић, председник Савета Државне ревизорске институције, упознао је чланове и заменике чланова Одбора са предложеним изменама и допунама Финансијског плана Државне ревизорске институције за 2014. годину и Предлогом одлуке о финансијском плану за 2015. годину. Предложеним изменама и допунама Државна ревизорска институција планирала је средства за свој рад у укупном износу од 511.516.000 динара, од чега се на приходе из буџета Републике Србије односи 506.890.000 динара, а из средстава донација иностраних земаља и међународних организација из текуће и ранијих година 4.626.000 динара. Одступања у извршењу расхода и издатака у односу на средства опредељена Законом о буџету Републике настала су због немогућности да се у очекиваним роковима обезбеди пословни простор за рад у Београду, Новом Саду, Нишу и Крагујевцу, као и услед недобијања у очекиваном року сагласности Одбора за административно-буџетска и мандатно-имунитетска питања за пријем у радни однос нових лица, што је имало за последицу неизвршење у целости Кадровског плана за 2014. годину, као и неизвршење расхода и издатака на које утиче број запослених.

 Предлогом одлуке о финансијском плану Државне ревизорске институције за 2015. годину планирана су средства за рад Институције у укупном износу од 577.613.000 динара, од чега се на приходе из буџета Републике Србије односи 577.598.000 динара, а из средстава донација иностраних земаља и међународних организација из текуће и ранијих година 15.000 динара. Висину и распоред средстава за одређене намене, Државна ревизорска институција је утврдила према одредбама Закона о буџетском систему.

 По овим тачкама дневног реда није било дискусије.

 На предлог председника, Одбор је једногласно дао сагласност на Предлог одлуке о изменама и допунама Одлуке о Финансијском плану Државне ревизорске институције за 2014. годину, број 400-3780/2013-02 од 20. октобра 2014. године.

 На предлог председника, Одбор је једногласно дао сагласност на Предлог одлуке о Финансијском плану Државне ревизорске институције за 2015. годину, са пројекцијама за 2016. и 2017. годину, број 401-4824/2014-02 од 3. децембра 2014. године.

 **Пета тачка дневног реда**: Представљање налаза из Извештаја о ревизијама које је Државна ревизорска институција спровела током 2014. године

 Радослав Сретеновић, председник Савета Државне ревизорске институције, представио је члановима и заменицима чланова Одбора налазе из Извештаја о ревизијама које је Институција спровела током 2014. године. Поступајући по Програму ревизије за ту годину, Институција је спровела ревизију 134 субјекта ревизије, од ког броја се 66 извештаја односи на ревизију финансијских извештаја и правилности пословања, 62 извештаја на ревизију саставних делова финансијских извештаја (45 - Сектор за ревизију буџета локалних власти, 10 - Сектор за ревизију буџета и буџетских фондова и 7 - Сектор за ревизију организација обавезног социјалног осигурања) и 6 извештаја о ревизији одазивних извештаја. Такође, Институција је у наведеном периоду извршила и прву ревизију сврсисходности пословања која се односи на управљање службеним возилима директиних корисника буџета Републике Србије, која је показала да постоји ризик да се њима управља на неекономичан и неефикасан начин.

 У извештајном периоду Институција је током спровођења ревизија финансијских извештаја дала 128 мишљења на те извештаје, од чега 5 позитивних мишљења, 14 позитивних мишљења на саставне делове, 47 мишљења са резервом на саставне делове, 60 мишљења са резервом и 2 уздржавајућа мишљења. Разлози за давање уздржавајућих мишљења леже у немогућности прибављања довољно одговарајућих ревизијских доказа на којима се базира мишљење услед елементарних непогода (поплава) и постојању интеракције неисзвесности и кумулативног ефекта на финансијске извештаје. У истом периоду, Институција је спроводила и ревизије правилности пословања и о томе дала 128 мишљења, од чега 1 позитивно мишљење, 2 позитивна мишљења на саставне делове, 63 мишљења са резервом, 57 мишљења са резервом на саставне делове, 3 негативна мишљења на саставне делове и 2 уздржавајућа мишљења.

 У поступку испитивања успостављања и функционисања система интерних контрола код 72 субјекта ревизије, Институција је утврдила да је интерна контрола успостављена и да ефикасно функционише код 3 субјекта, да код 5 субјекта није успостављена, код 16 субјекта не функционише на начин да иста омогућава примену закона и поштовање правила интерне ревизије, док је код 3 субјекта она успостављена али не фунционише. Такође, Институција је у извештајном периоду вршила и проверу спровођења пописа имовине и обавеза, као и усклађивање књиговодственог стања са стварним стањем. У том правцу, Институција је утврдила постојање неправилности у попису код 32 субјекта ревизије што износи укупно 16,030 милијарди динара, од ког износа није извршен попис имовине и обавеза у вредности од 16,013 милијарди динара, док се 17 милиона динара односи на остале неправилности. У погледу нефинансијске имовине, Институција је утврдила да иста није пописана у износу од 13,678 милијарди динара, финансијска имовина у износу од 1,309 милијарди динара, обавезе у износу од 918 милиона динара док ванбилансна актива није пописана у износу од 108 милиона динара.

 Институција је у извештајном периоду вршила и ревизију прихода којом приликом су утврђене неправилности у укупном износу од 2,753 милијарде динара, док је у погледу ревизије расхода за плате (зараде) и накнаде запослених, утврдила неправилности у укупном износу од 1,910 милијарди динара. Такође, Институција је код46 субјекта ревизије утврдила да расходи за услуге по уговору нису правилно извршени и евидентирани у укупном износу од 967 милиона динара, од чега се 586 милиона динара односи на исплате обухваћене ревизијом правилности пословања које нису у складу са прописима (Закон о буџетском систему, Закон о раду, Закон о рачуноводству, Закон о фииансирању локалне самоуправе, Уредба о буџетском рачуноводству и други прописи), а 381 милион динара односи се на неправилности утврђене ревизијом финансијских извештаја.

 У делу примене Закона о јавним набавкама, Институција је код 73 ревидирана субјекта утврдила да извршене набавке добара, услуга и радова нису биле у складу са законом, односно у 363 случаја, при чему износ учешћа неправилности утврђених у јавним набавкама у односу на износ обухваћен ревизијом износи 45,81%.

 У извештајном периоду, Институција је дала укупно 1489 препорука ради отклањања неправилности и унапређења усклађености пословања са законима и прописима. Највише препорука Институција је дала у области расхода и издатака (401), система финансијског управљања (256) и нефинансијске имовине (155), док је значајан број препорука дат и за области прихода и примања (113) и јавних набавки (87).

 У делу предузимања мера на основу законског овлашћења, Институција је у извештајном периоду поднела 111 захтева за покретање прекршајног поступка, 13 пријава за привредни прступ и 15 кривичних пријава.

 У дискусији су учествовали: Иван Јовановић, Драгољуб Зиндовић, Дејан Раденковић, Момо Чолаковић, Жика Гојковић, Радослав Сретеновић и Верољуб Арсић.

 Током дискусије чланови Одбора су похвалили активности Институције у извештајном периоду и подржали њене напоре у спровођењу законских одредби које се односе на подношење захтева за покретање прекршајног поступка и кривичне пријаве надлежном органу, посебно имајући у виду проблеме са којима се Институција среће у тој области. Том приликом, чланови Одбора су подржали предлог председника Одбора о организовању посебне седнице на којој би чланови Одбора, уз учешће представника Институције и правосудних органа, разматрали разлоге непоступања, односно неблаговременог поступања правосудних органа са захтевима и кривичним пријавама које подноси Институција. У наставку дискусије, чланови Одбора су затражили од председника Савета Институције одређене информације о субјектима и разлозима због којих је Институција давала уздржана, односно негативна мишљења у поступку ревизије, као и информације о разлозима и субјектима против којих је Институција поднела захтеве за покретање прекршајног поступка и кривичне пријаве.

 Пошто је председник Савета Институције одговорио на постављена питања, председник Одбора је закључио расправу.

 **Шеста тачка дневног реда:** Образовање Пододбора за разматрање извештаја о обављеним ревизијама Државне ревизорске институције

 Председник Одбора обавестио је чланове и заменике чланова Одбора о потреби образовања пододбора са задатком да разматра извештаје о обављеним ревизијама корисника јавних средстава које Државна ревизорска институција подноси Народној скупштини и припрема одговарајућа документа за потребе Одбора у поступку контроле примене републичког буџета у смислу законитости, сврсисходности и ефикасности трошења јавних средстава. С тим у вези, договорено је да служба Одбора претходно прибави податке о члановима и заменицима чланова Одбора који су заинтересовани да учествују у раду тог пододбора, као и да Одбор на једној од наредних седница, донесе одлуку о образовању предметног пододбора.

\*\*\*

 Председник Одбора обавестио је чланове и заменике чланова Одбора да ће по завршетку седнице, упутити позив председницима посланичких група у Народној скупштини да одреде своје представнике који ће учествовати у раду Радне групе за увођење Портала за надзор над јавним финансијама, коју ће Одбор образовати на једној наредних седница, у складу са Акционим планом за спровођење Националне стратегије за борбу против корупције у Републици Србији за период од 2013. до 2018. године.

\*\*\*

 Седница је завршена у 12,55 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић, с.р.